എഫ്.സി.ഐ ഗോഡൗണിലെ ചുമട്ട് തൊഴിലാളികള്ക്ക് അട്ടിക്കാശ്: ഉത്തരവിന് സ്റ്റേ കൊച്ചി: പാലക്കാട് ഒലവക്കോട് എഫ്.സി.ഐ ഗോഡൗണില് നിന്ന് വിവിധ ജില്ലകളിലേക്കുള്ള റേഷന് സാധനങ്ങള് ലോഡ് ചെയ്യുന്ന ചുമട്ടു തൊഴിലാളികള്ക്ക് അട്ടിക്കാശ് നല്കണമെന്ന ജില്ലാ ലേബര് ഓഫീസറുടെ ഉത്തരവ് ഹൈക്കോടതി സ്റ്റേ ചെയ്തു. എഫ്.സി.ഐയിലെ തൊഴിലാളികള് കേരള ചുമട്ടു തൊഴിലാളി നിയമത്തിന്റെ പരിധിയില് വരില്ലെന്നും ആ നിലയ്ക്ക് അട്ടിക്കാശ് നല്കണമെന്ന് നിര്ദ്ദേശിക്കാന് ലേബര് ഓഫീസര്ക്ക് അധികാരമില്ലെന്നും ചൂണ്ടിക്കാട്ടി കരാറുകാരനായ തൃശൂര് സ്വദേശി ജെസോ ജോര്ജ്ജ് നല്കിയ ഹര്ജിയിലാണ് ജസ്റ്റിസ് കെ. ഹരിപാലിന്റെ ഇടക്കാല ഉത്തരവ്. ഹര്ജിയില് എതിര്കക്ഷികളുടെ വിശദീകരണം തേടിയ സിംഗിള്ബെഞ്ച് പത്ത് ആഴ്ച കഴിഞ്ഞ് കേസ് വീണ്ടും പരിഗണിക്കും. ചുമട്ടു തൊഴിലാളികള്ക്ക് എഫ്.സി.ഐ നല്കുന്ന വേതനത്തിനു പുറമേ കരാറുകാരന് ഓരോ ലോഡിനും 750 രൂപ വീതം അട്ടിക്കാശ് നല്കണമെന്നായിരുന്നു ജില്ലാ ലേബര് ഓഫീസറുടെ ഉത്തരവ്.